  Майя Бывальцева 2020-тӥ арын Удмуртиын лемтэй мертчиськемен эмъяськонниосы 13 сюрс 302 адями вазиськиз, со пӧлын 2 сюрс 470 нылпиос. Со сярысь Роспотребнадзорлэн элькунъя валтӥсь управлениезлэн пресс-службаез ивортӥз. Шугадӟонээ шедемъёс тужгес трос пусъемын Алнаш, Эгра, Кез, Можга, Ува, Шаркан, Якшур-Бӧдья ёросъёсын, озьы ик Ижкарын но Воткаын. Эмъюрттэтлы вазиськемъёс пӧлысь ӝыныез – Ижкарын улӥсьёс. Лемтэй мертчиськемен вазиськисьёслэн лыдзы, кылем арысь та вакытэз ик ӵошатыса, 20 процентлы кулэсмиз Лабораториосын эскерем лемтэйёс пӧлысь 2,8 процентэзлэсь энцефалит висёнэз шараязы, 38,3 процентэзлэсь – боррелиоз. Туэ укмыс толэзь ӵоже Удмуртиын лемтэй энцефалитлэсь прививка 74 сюрс 880 адями пуктӥз, со пӧлын 50 сюрс 592 нылпиос. Роспотребнадзорысь ӧнеричос пусъё, сӥзьыл - энцефалитлэсь прививка пуктыны тужгес умой вакыт. Нырысетӥзэ коньывуонэ-шуркынмонэ лэсьтыны ӵекто, кыкетӥзэ – тулыспалэ-южтолэзе. 3-17 аресъем пиналъёслы прививка элькун коньдэт чотын пукто. Вакцинаци пумысен юанъёсын Роспотребнадзорлэн элькунъя управленияз 8 (3412) 22-23-07 номеро телефонъя жингыртыны луэ.  Тегъёс: Тазалык Ижкар Роспотребнадзор Удмуртия лемтэй  